[pic] | EUROOPA ÜHENDUSTE KOMISJON |

Brüssel 3.10.2007

SEK(2007) 1245

KOMISJONI TALITUSTE TÖÖDOKUMENT mis on lisatud

ettepanekule EUROOPA PARLAMENDI JA NÕUKOGU MÄÄRUS jalakäijate ja teiste vähem kaitstud liiklejate kaitsmise kohta Mõju hindamise kokkuvõte {COM(2007)560 lõplikSEC(2007)1244}

Euroopa Parlamendi ja nõukogu 17. novembri 2003. aasta direktiivis 2003/102/EÜ,[1] käsitletakse jalakäijate ja teiste vähem kaitstud liiklejate kaitset enne kokkupõrget ja kokkupõrke korral mootorsõidukiga. Kõnealuse direktiivi vastuvõtmisel tunnistasid nõukogu ja parlament vajadust veelgi uurida teises etapis kehtestatud nõudeid nende rakendamise teostatavuse seisukohast.

Kehtiva direktiivi artikli 5 nõuete kohaselt läbiviidud teostatavusuuring näitas, et II etapi nõuded, mis peavad kehtima hakkama 2010. aastal ei ole tehniliselt teostatavad. Uuriti ka aktiivsete ohutussüsteemide kasutamise võimalust, mis võiksid nõutavaks tähtajaks kättesaadavad olla. Sellisel kaalutlusel peeti pidurivõimendite kasutamist kohese kasutamise jaoks sobivaks tehnoloogiaks.

Teise etapi nõuete tehnilise teostatavuse seisukohalt on edasiseks uurimiseks viis võimalust. Kõik võimalused ei ole siiski kooskõlas artikli 5 lõike 1 nõudega, et muudetud nõuded peavad olema „tegeliku tõhususe poolest vähemalt võrdväärsed”. Need võimalused on järgmised:

- praegusel hetkel nõuete suhtes mitte midagi ette võtta, võib-olla pikendada rakendamise tähtaegu, et võimaldada edasist arengut ja jätkata tehnika arengu jälgimist ning muuta kehtivat direktiivi hiljem;

- esitada II etapi passiivsete ohutusnõuete muudatused, mis on kooskõlas tööstusharu ettepanekuga, et need oleksid teostatavad;

- esitada II etapi passiivsete ohutusnõuete mõõdukad muudatused, mis on kooskõlas väliskonsultandi esialgsete soovitustega, mis tehti teostatavuse uuringu ettevalmistusjärgus;

- esitada II etapi passiivsete ohutusnõuete olulisemad muudatused, mis on kooskõlas II etapi lõpetatud teostatavusuuringute tulemustega;

- esitada II etapi passiivsete ohutusnõuete muudatused, mis on kooskõlas II etapi lõpetatud teostatavusuuringute tulemustega ja mis nõuavad täiendavate aktiivsete ohutussüsteemide kasutamist, mis tagavad, et ohutuse tase ei vähene.

Komisjon peab viiendat võimalust kõige elujõulisemaks, kuna see on teostatav ning see pakub samaväärset või paremat ohutuse taset võrreldes praeguse ettepanekuga.

Selle tulemusel ja nagu on ette nähtud komisjoni teatises CARS 21,[2] pakub uus ettepanek aktiivse ja passiivse ohutuse kombinatsiooni ning sätet, et kõigile asjaomastele sõidukitele tuleb paigutada pidurivõimendi. Sõidukile paigaldatud pidurivõimendi võib märkimisväärselt vähendada sõiduki pidurdusteekonda hädaolukorras ning selle tulemusel võib kokkupõrge jalakäijaga toimuda palju väiksemal kiirusel või saab kokkupõrget täielikult ära hoida.

Määruse ettepaneku mõjuhinnang näitab, et vähem kaitstud liiklejate ohutuse taset saab hoida samaväärsena ja isegi parandada võrreldes kehtiva direktiivi teise etapi nõuetega.

[1] ELT L 321, 6.12.2003, lk 15.

[2] Komisjoni teatis Euroopa Parlamendile ja nõukogule – 21. sajandi konkurentsivõimelise mootorsõidukitööstuse reguleeriv raamistik – Komisjoni seisukoht seoses CARS 21 kõrgetasemelise töörühma lõpparuandega {SEC(2007)77}{SEC(2007)78}.